Ricus, Martin terug op die Top-20Johan Anker en Sasha Lee-Davids het kragte saamgesnoer met “Ek belowe”, ŉ liedjie wat Anker self geskryf het. Oor die liedjie sê hy: “Ek was onlangs by ŉ troue wat my opnuut herinner het aan die belofte wat ’n paartjie aan mekaar maak. Die dominee het uit 1 Korintiërs 13 gepreek, wat handel oor ware liefde tussen huweliksmaats en dit het my aan my ouers laat dink. Hulle sou vanjaar 40 jaar getroud gewees het en ek wou die liedjie aan hulle opdra. Ongelukkig moes ons egter my pa aan ŉ Covid-19-verwante hartaanval afstaan voordat ek dit kon doen.” Ander nuwe liedjies wat die afgelope week bekend gestel is, is Dirk van der Westhuizen se “Vir altyd”, Ricus Nel se “Ploeg jy?”, Patricia Lewis se “Hello hello” en Dwayne Griffin se “Soos die seisoene”. Maroela Media Afrikaanse Top-20: Martin Bester op die stel van die musiekvideo vir ‘Lilly’, wat op verskillende plekke in die Kaap geskiet is. (Foto: Verskaf) Ricus Nel het op Braaidag sy jongste enkelsnit en musiekvideo getiteld “Ploeg jy?” uitgereik. Die musiekvideo het reeds meer as 130 000 kykbeurte gehad. Dit is ook die enigste Afrikaanse snit in YouTube se #trending-lys en is tans in die 13de plek op dié lys. Die liedjie maak ook sy toetrede tot die Top-20 in die 18de plek. Dirk van der Westhuizen betree vandeesweek die Top-20 in die 20ste plek met “Vir altyd” en Martin Bester in die 19de plek met “Lilly”. Irene-Louise van Wyk neem weer die eerste posisie in met “Tekkies brand”. In vandeesweek se Maroela Media Afrikaanse Top-20 is daar sewe snitte wat styg, vyf wat daal en vyf wat onveranderd bly en drie nuwe liedjies wat die week hul toetrede tot die Maroela Media Afrikaanse Top-20 maak. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie.